ავსტრალიური სამზარეულო

ავსტრალიური სამზარეულო ავსტრალიისა და მისი მოსახლეობის საკვებსა და სამზარეულო პრაქტიკას მოიცავს. ავსტრალია მიგრაციის ერთ-ერთ უმსხვილეს ცენტრს წარმოადგენს, რამაც ავსტრალიურ კერძებში სხვა ქვეყნების სამზარეულოთა კომპონენტების შეტანა განაპირობა. ავსტრალიურ კერძებში მრავალი სხვადასხვა სამზარეულოსთვის დამახასიათებელ კერძთა ვარიაციები გვხვდება, როგორებიცაა ბრიტანული, ევროპული, აზიური და ახლო აღმოსავლური სამზარეულოთა ელემენტები.

ისტორია
ძველი ავსტრალიური სამზარეულო
ავსტრალიურ ტყეებში ადგილობრივი მოსახლეობა ფლორასა და ფაუნასთან ერთად ჰარმონიაში დაახლოებით 60 000 წლის განმავლობაში ცხოვრობდა. აბორიგენი ავსტრალიელები ადგილობრივი ფლორისა და ფაუნის 5 000 წარმომადგენლით იკვებებოდნენ. ფართოდ გავრცელებული იყო კენგურუებზე ნადირობაც. საკვებად გამოიყენებოდა სხვადასხვა ჯიშის გველები და ხვლიკები,[://...//-/2017/02/--2/ ტყის კენკრა, თხილი და კაკალი, ასევე ველური თაფლი. თევზზე ნადირობის ტექნოლოგიები მოიცავდა შუბებს, კაუჭებსა და ხაფანგებს.

თანამედროვე ავსტრალიური სამზარეულოს ჩამოყალიბება
კოლონიალიზმის პერიოდის დროს ბრიტანელმა კოლონიზატორებმა ავსტრალიაში, ქალაქ სიდნეის პორტში ფეხი პირველად 1788 წელს დადგეს. ბრიტანელები ავსტრალიაში საკვებად, თავდაპირველად, ბატებს, მტრედებსა და თევზეულს იყენებდნენ, მაგრამ მათ ძალიან უჭირდათ ადგილობრივ ფაუნასთან შეგუება.

გარკვეული სირთულეების შემდეგ, ავსტრალიის სოფლის მეურნეობა ადგილობრივი ბაზრებისთვის მთავარ მომმარაგებლად ჩამოყალიბდა. ქვეყნის მთელს ტერიტორიაზე გავრცელდა მეცხვარეობა და მესაქონლეობა. მნიშვნელოვანი გახდა ხორბლისა და სხვა მარცვლოვანი კულტურების მოყვანაც. შაქრის ლერწამი მოჰყავთ ქუინზლენდსა და ახალ სამხრეთ უელსში. მთელი ქვეყნის ტერიტორიაზე გავრცელებულია ხილ-ბოსტნეულობა. დღეს ავსტრალიაში 85 681-ზე მეტი სამეურნეო ბიზნესია, რომელთა 99 პროცენტს ადგილობრივი მესაკუთრე ჰყავს.

ხორცეულობა
ავსტრალიელი მოსახლეობის უმეტესობა საკვებად ქათმის ხორცს მოიხმარს. თითოეული ავსტრალიელი მთელი წლის განმავლობაში დაახლოებით 47 კილოგრამ ქათმის ხორცს მიირთმევს. ავსტრალიაში ძალიან პოპულარულია ცხვარიც, აქ ყველაზე მეტად მიირთმევენ ფეხებისა და მხრების შემწვარ ნაწილებს. ეს ინგრედიენტი ასევე ძალიან გავრცელებულია ადგილობრივ ქაბაბში, რომლებიც ბერძენმა და თურქმა მიგრანტებმა ჩაიტანეს ქვეყნის ტერიტორიაზე 1960-1970-იან წლებში.

თევზი და ზღვის პროდუქტები
ავსტრალიაში თევზსა და ზღვის პროდუქტებზე მოთხოვნა დროთა განმავლობაში იზრდება. მიუხედავად ამისა, მას პოპულარობით ფრინველისა და საქონლის ხორცი მკვეთრად უსწრებს. ავსტრალიურ სამზარეულოში გავრცელებულია ავსტრალიური ზღვის პროდუქტები, როგორებიცაა: სამხრეთის ცისფერი თინუსი და ტალახის კიბორჩხალა.

თევზი ფრისთან (ჩიფსებთან) ერთად დიდ ბრიტანეთში წარმოიშვა და კოლონიალური პერიოდის გამო ავსტრალიაშიც ძალიან პოპულარული გახდა. საკვები მოიცავს კარგად შემწვარ თევზს და ერთ ზომაზე დაჭრილ, ზეთში შემწვარ კარტოფილის ჩხირებს.

სასმელები
ჩაი
ჩაი ავსტრალიაში ერთ-ერთ ყველაზე პოპულარულ ცხელ სასმელს მთელი თავისი ისტორიის მანძილზე წარმოადგენდა, კუნძულზე ბრიტანელთა დასახლების შემდეგ, თუმცა ყველაზე მეტად მოთხოვნადი ეს სასმელი 1990-იანი წლებიდან გახდა. [://./----/-----

ჩაი და ორცხობილა ან ახლად გამომცხვარი ფუნთუშები ძალიან პოპულარულია. მათ მეტწილად საღამოობით, ოჯახებთან ან მეგობრებთან ერთად მიირთმევენ.

ყავა
დღევანდელ ავსტრალიაში ყავა ყველაზე პოპულარული სასმელია. ყავის ინდუსტრია კაფეების გახსნის შემდეგ, მეოცე საუკუნის ადრეულ წლებში გაიზარდა. 1910 წლის სიდნეისა და მელბურნის საკულტო ბერძნული კაფეები პირველი კაფეები იყვნენ ავსტრალიაში, რომლებმაც ქვეყანაში განსხვავებული სტილის ყავის წარმოება დაიწყეს.

1952 წელს ავსტრალიაში პირველად გამოჩნდა ესპრესოს აპარატები, რამაც მელბურნსა და სიდნეიში უამრავი იტალიური ყავის სახლის გაჩენას შეუწყო ხელი.